Ego N., dictus abbas et conventus Sancti-Mariani, ego G., abbas et conventus Sancti-Laurentii, notum facimus universis presentes litteras inspecturis quod, cum controversia esset inter ecclesias nostras, videlicet ecclesiam Beate-Marie et ecclesiam Sancti-Eusebii Altissiodor., super limitibus parrochiarum, in illa enim via communi que venit a porta Aigliniaci et ducit ad forum, ........ domus ex parte Sancti-Eusebii erant alternatim, secundum successiones annorum, quinque de parrochia Beate-Marie, quinque de parrochia Sancti-Eusebii; quedam vero domus ex parte Beate-Marie, a domo Gilibundi usque ad grangiam Buticularii, erant de parrochia Sancti-Eusebii; quedam, hac sola ratione quod habebant majus hostium a parte communis vie et si haberent majus....... partem vel ex altera parte erant de parrochia Beate-Marie. Ne, ergo, propter hanc alternationem annorum vel mutationem, ..... perveniret turbatio inter prefatas ecclesias et earum parrochias, nos, statuimus firmiter, laudantibus et volentibus .... et capellanis earumdem ecclesiarum, videlicet Beate-Marie et Sancti-Eusebii, ut quicquid secus prefatam viam est vel erit a parte Sancti-Eusebii infra vel extra ...... sit de cetero sine omni altercatione de parrochia Sancti-Eusebii, et quicquid secus eamdem viam est vel erit, ex parte Beate-Marie a granchia Buticularii, versus portam Aigliniaci infra vel extra muros, sit semper de parrochia Beate-Marie. Predicta, vero, granchia Buticularii est et erit de parrochia Sancti-Eusebii. Ut autem hec omnia rata permaneant, presentem cartam sigillorum nostrorum impressione duximus roborandam. Actum, anno Gratie Mº CCº XXº.